CELEX: 32014R0801
Language: hr
Date: 2014-07-24 00:00:00
Title: Provedbena uredba Komisije (EU) br. 801/2014 оd 24. srpnja 2014. kojom se utvrđuju vremenski raspored i drugi uvjeti provedbe povezani s mehanizmom raspodjele sredstava za program Unije za ponovno naseljavanje u okviru Fonda za azil, migracije i integraciju

25.7.2014   
            
            
               HR
            
            
               Službeni list Europske unije
            
            
               L 219/19
            
         PROVEDBENA UREDBA KOMISIJE (EU) br. 801/2014
   оd 24. srpnja 2014.
   kojom se utvrđuju vremenski raspored i drugi uvjeti provedbe povezani s mehanizmom raspodjele sredstava za program Unije za ponovno naseljavanje u okviru Fonda za azil, migracije i integraciju
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 516/2014 Europskog parlamenta i Vijeća od 16. travnja 2014. o uspostavi Fonda za azil, migracije i integraciju (1), a posebno njezin članak 17. stavak 8.,
   nakon savjetovanja s Odborom za Fond za azil, migracije i integraciju te unutarnju sigurnost osnovanim u skladu s člankom 59. stavkom 1. Uredbe (EU) br. 514/2014 Europskog parlamenta i Vijeća od 16. travnja 2014. o utvrđivanju općih odredaba o Fondu za azil, migracije te integraciju i o Instrumentu za financijsku potporu u području policijske suradnje, sprečavanja i suzbijanja kriminala te upravljanja krizama (2),
   budući da:
   
               (1)
            
            
               Osim iznosa dodijeljenih u skladu s člankom 15. stavkom 1. točkom (a) Uredbe (EU) br. 516/2014, države članice primaju dodatni iznos, svake dvije godine, za svaku ponovno naseljenu osobu.
            
         
               (2)
            
            
               Potrebno je specificirati razdoblja koja treba uzeti u obzir pri izračunu dodatnog iznosa. Primjereno je odrediti tri razdoblja ponovnog naseljavanja, za svaki od kojih države članice mogu primiti dodatni iznos.
            
         
               (3)
            
            
               Ako se 2017. pokaže da je 2019. potrebna revizija zajedničkih prioriteta Unije o ponovnom naseljavanju iz članka 17. stavka 2. Uredbe (EU) br. 516/2014, treće razdoblje ponovnog naseljavanja koje obuhvaća razdoblje od 2018. do 2020. može se ograničiti na 2018. i 2019. U tom će se slučaju ova Uredba izmijeniti kako bi se predvidjelo dodatno razdoblje ponovnog naseljavanja za 2020. godinu.
            
         
               (4)
            
            
               Kako bi Komisija mogla utvrditi koji će se dodatni iznos raspodijeliti za ponovno naseljavanje u bilo kojem razdoblju za ponovno naseljavanje, svaka država članica trebala bi dostaviti Komisiji procjenu broja osoba koje namjerava ponovno naseliti tijekom tog razdoblja. Procjenu je potrebno dostaviti putem elektroničkog sustava razmjene podataka uspostavljenog člankom 2. Provedbene uredbe Komisije (EU) br. 802/2014. (3)
               
            
         
               (5)
            
            
               Uredbom (EU) br. 516/2014 predviđeno je da će se dodatni iznosi za ponovno naseljavanje raspodijeliti državama članicama prvi put u okviru pojedinačnih odluka o financiranju kojima se odobravaju nacionalni programi navedeni u članku 14. Uredbe (EU) br. 514/2014. Za razdoblje ponovnog naseljavanja od 2014. do 2015. nacionalni bi programi, koji će se podnijeti Komisiji, trebali stoga sadržavati procjenu broja osoba koje država članica namjerava ponovno naseliti tijekom tog razdoblja. Za svako od ostalih razdoblja ponovnog naseljavanja svaka država članica mora podnijeti procjenu do 15. rujna godine koja prethodi predmetnom razdoblju ponovnog naseljavanja.
            
         
               (6)
            
            
               Dodatni iznosi za ponovno naseljavanje raspodijeljeni svakoj državi članici temelje se na procjenama broja osoba koje one planiraju ponovno naseliti. Kako bi se ispunili uvjeti za plaćanje dodatnog iznosa, dotične osobe moraju biti stvarno ponovno naseljene od početka predmetnog razdoblja te do šest mjeseci po završetku tog razdoblja.
            
         
               (7)
            
            
               Kako bi im se isplatio dodatni iznos, koji se temelji na paušalu za svaku ponovno naseljenu osobu, države članice Komisiju moraju izvijestiti o broju osoba koje ispunjavaju uvjete za plaćanje. One trebaju voditi evidenciju o osobama koje ispunjavaju uvjete za plaćanje.
            
         
               (8)
            
            
               Ujedinjenu Kraljevinu i Irsku obvezuje Uredba (EU) br. 516/2014 te ih posljedično obvezuje ova Uredba.
            
         
               (9)
            
            
               Dansku ne obvezuje Uredba (EU) br. 516/2014 niti ova Uredba.
            
         
               (10)
            
            
               Kako bi se omogućila brza primjena mjera predviđenih u ovoj Uredbi te kako se ne bi odgađalo odobravanje nacionalnih programa, ova Uredba trebala bi stupiti na snagu sljedećeg dana od dana objave u Službenom listu Europske unije,
            
         DONIJELA JE OVU UREDBU:
   Članak 1.
   Raspodjela dodatnog iznosa za ponovno naseljene osobe
   1.   Kako bi se dodijelio dodatan iznos za ponovno naseljene osobe, kako je predviđeno u članku 17. stavku 1. Uredbe (EU) br. 516/2014, svaka država članica dostavlja Komisiji procjenu broja osoba koje namjerava ponovno naseliti u bilo kojem od sljedećih razdoblja:
   
               (a)
            
            
               godina 2014. i 2015.;
            
         
               (b)
            
            
               godina 2016. i 2017.;
            
         
               (c)
            
            
               godina 2018., 2019. i 2020.;
            
         2.   Procjene obuhvaćaju broj osoba u bilo kojoj od prioritetnih kategorija i skupina osoba definiranih u članku 17. stavku 2. Uredbe (EU) br. 516/2014. One se podnose putem elektroničkog sustava razmjene podataka uspostavljenoga člankom 2. Provedbene uredbe (EU) br. 802/2014, kako slijedi:
   
               (a)
            
            
               procjene za 2014. i 2015. uvrštavaju se u nacionalni program države članice koji se predaje u skladu s člankom 14. Uredbe (EU) br. 514/2014;
            
         
               (b)
            
            
               procjene za 2016. i 2017. podnose se do 15. rujna 2015.;
            
         
               (c)
            
            
               procjene za razdoblje 2018.–2020. podnose se do 15. rujna 2017.
            
         3.   Komisija pregledava procjene i što je prije moguće odlučuje o dodatnim iznosima koji se raspodjeljuju svakoj državi članici, kako je propisano člankom 17. stavkom 9. Uredbe (EU) br. 516/2014.
   Članak 2.
   Ispunjavanje uvjeta za primanje dodatnog iznosa za ponovno naseljene osobe i izvješćivanje
   1.   Kako bi se ispunili uvjeti za plaćanje dodatnog iznosa, dotične osobe moraju biti stvarno ponovno naseljene od početka predmetnog razdoblja te do šest mjeseci po završetku tog razdoblja.
   Države članice čuvaju informacije potrebne za pravilnu identifikaciju ponovno naseljenih osoba i datuma njihova ponovnog naseljavanja.
   Za osobe obuhvaćene bilo kojom od prioritetnih kategorija i skupina osoba navedenih u članku 17. stavku 2. Uredbe (EU) br. 516/2014, države članice također trebaju čuvati dokaz da one pripadaju odgovarajućim prioritetnim kategorijama ili skupinama osoba.
   2.   Svaka država članica kojoj je raspodijeljen dodatni iznos za ponovno naseljavanje u godišnjem financijskom izvještaju predviđenom člankom 39. Uredbe (EU) br. 514/2014 navodi broj ponovno naseljenih osoba koje imaju pravo na dodatne iznose te broj osoba koje ulaze u jednu od prioritetnih kategorija i skupina osoba definiranih u članku 17. stavku 2. Uredbe (EU) br. 516/2014. Svaku preseljenu osobu može se ubrojiti samo jedanput.
   Članak 3.
   Stupanje na snagu
   Ova Uredba stupa na snagu sljedećeg dana od dana objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u državama članicama u skladu s Ugovorima.
      Sastavljeno u Bruxellesu 24. srpnja 2014.
      
         
            Za Komisiju
         
         
            Predsjednik
         
         José Manuel BARROSO
      
   
   
      (1)  SL L 150, 20.5.2014., str. 168.
   
   
      (2)  SL L 150, 20.5.2014., str. 112.
   
   
      (3)  Provedbena uredba Komisije (EU) br. 802/2014 od 24. srpnja 2014. o osnivanju modela za nacionalne programe i utvrđivanju uvjeta i odredbi sustava elektroničke razmjene podataka između Komisije i država članica u skladu s Uredbom (EU) br. 514/2014 Europskog parlamenta i Vijeća o utvrđivanju općih odredaba o Fondu za azil, migracije te integraciju i o Instrumentu za financijsku potporu u području policijske suradnje, sprečavanja i suzbijanja kriminala te upravljanja krizama (vidjeti str. 22. ovoga Službenog lista).